So vergelyk winkels se pryse | Maroela Media
So vergelyk winkels se pryse
Sowat 'n jaar nadat die afsonderingstydperk in Suid-Afrika ingestel is en verbruikers winkelrakke gestormloop het om voorsiening daarvoor te maak, is dit ook opmerklik dat talle algemene huishoudelike items al duurder in die land geword het.
Dit is veral kommerwekkend dat pryse vir basiese huishoudelike stapelitems soos brood, rys, vrugte en groente oor die afgelope jaar skerp toegeneem het.
Sarah Nicholson, bedryfsbestuurder van die persoonlike finansieswebwerf JustMoney, sê hulle het deur 'n opname in November 2020 gesien dat meer as 43% van hul lesers skuld maak om voedsel aan te koop.
"Dit is belangrik om in verskillende supermarkte te koop vir basiese inkopies. Dit neem dalk meer tyd, maar dit sal jou beslis geld spaar," sê Nicholson.
"Kyk vir uitverkopings en vergelyk pryse aanlyn. Lojaliteitskaarte kan jou ook help om jaarliks duisende rande te spaar. Amper elke winkel het deesdae lojaliteitsprogramme waar jy punte kan opbou elke keer dat jy iets koop, of wat afslag op spesifieke items bied."
Na aanleiding van die November-opname het JustMoney drie winkels besoek om pryse van basiese items soos brood, melk en aartappels te vergelyk. Hulle het dieselfde items in handelsmerk en hoeveelheid by Checkers, Woolworths en Pick n Pay gekoop.
Hier is 'n opsomming van wat hulle bevind het:
Checkers bied die laagste pryse
Checkers het die beste gevaar wat pryse betref, veral hul aartappels en toiletpapier was heeltemal goedkoper as hul mededingers. 'n 2 kg-sak aartappels kos R19,00 by Checkers, in vergelyking met R33,99 by Woolworths en R34,99 by Pick n Pay.
JustMoney het R368,71 by Checkers bestee.
Woolworths bied die beste koperservaring
Woolworths se winkel was skoon en die beligting goed, wat sorg vir 'n goeie koperservaring. Hoewel die winkel relatief klein was, was die ry na die kassiere goed georganiseer en sosiale afstand is goed gehandhaaf. Die kassier was ook vriendelik en geduldig.
JustMoney het R442,34 by Woolworths bestee.
Pick n Pay bied die grootste afslag
Pick n Pay se Smart Shopper-program bied uitstekende afslagpryse, hoewel geen afslag gebied is vir produkte in JustMoney se mandjie nie. Die Smart Shopper-kaart bied kopers wel belonings in die vorm van een punt vir elke R2 wat bestee word. Woolworths en Checkers bied slegs afslag vir kaarthouers soos op die rak aangedui word.
Just Money het R427,99 by Pick n Pay bestee.
Deel van: Leefstyl, Verbruikersake
Inflasie op laagste koers in maande
Maar as mens nie soveel winkels naby mekaar het nie, jou petrol meer uitwerk in die soeke na goedkoper?
Ons koop alles by Checkers. Het hulle Xtra Savings kaart al 149 keer geswiep en R6893 gespaar. Dit wys alles vir jou op die toep. Onlangs ook bekend gestel dat jy "spin to win" het met 'n waarde tot R2000 van jou kruideniersware af.
Die aantal kassiere (nie tellers nie) wat kasregisters flink beman, tel ook baie punte. Lang rye is frustrerend.
Ek gebruik Checkers en Pick 'n Pay se apps op my foon. was letterlik amper 'n jaar laas in 'n winkel. Pas my uitstekend.
Checkers is die goedkoopste. Hulle rakke is te volgepak en baie deurmekaar. Ek voel partykeer of ek 'n padkaart nodig het om deur die winkel te beweeg. Goedere (onder ander gevriesde vis) word deur klante op enige rak in die winkel teruggeplaas indien hulle dit nie wil koop nie. Oor die algemeen is die winkels baie vuil.